## La Generalitat iniciarà el 12 de gener les obres de reparació del traçat del TRAM de Castelló de la Plana

*** Martínez Mus assenyala que esta actuació “permetrà reparar de manera integral el bucle central de Castelló”
* Els treballs s’organitzaran en dos fases per a minimitzar les afeccions al trànsit i s’habilitaran desviaments provisionals**

La Vicepresidència Tercera i Conselleria de Medi Ambient, Infraestructures, Territori i de la Recuperació, ha iniciat els treballs previs de cara al començament de les obres de reparació integral de la plataforma del TRAM de Castelló de la Plana dilluns que ve 12 de gener en el denominat bucle central del traçat urbà i ha habilitat diferents desviaments provisionals.

El vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus, ha assenyalat que esta actuació, que compta amb una inversió d’1,3 milions d’euros, “permetrà reparar de manera integral la plataforma del TRAM en el bucle central de Castelló, una infraestructura clau per a la mobilitat urbana de la ciutat”. La mateixa s’ha programat a l’inici de l’any “perquè l’Ajuntament puga acabar amb totes les tasques pendents en el centre i poder coordinar millor els treballs”.

L’actuació permet renovar completament el carril i la plataforma per la qual circula el TRAM en el centre de la ciutat, mitjançant la substitució del paviment actual de llamborda de formigó per un nou ferm flexible de mescla bituminosa en calent, amb acabat texturat que imita la forma i el color de la llamborda existent. Segons ha explicat Martínez Mus, “els treballs milloren el comportament de la plataforma del TRAM, mantenint l’aspecte visual dels carrers en els quals s’actua”.

Així mateix, el conseller ha destacat també la substitució dels vehicles actuals per unitats elèctriques d’última generació, “absolutament silencioses i modernes”, concordes al que “mereix la ciutat de Castelló de la Plana i que no tenia fins ara”. En este context, ha remarcat que es tracta d’inversions que no suposaran cap cost per als recursos propis municipals, ja que “seran una inversió 100 % de la Generalitat, perquè Castelló ho requeria, ho necessitava i és de justícia que ho tinguen els ciutadans i els usuaris del TRAM”.

La intervenció es desenrotlla en el marc del contracte de conservació, adequació i manteniment de les infraestructures de transport de la Generalitat en la zona Castelló-Centre i serà executada per l’empresa BECSA. Els treballs s’inicien este dimecres amb la col·locació de la senyalització i les actuacions preparatòries i s’organitzaran en dos fases amb l’objectiu de minimitzar les afeccions al trànsit i a l’activitat urbana.

En la presentació ha participat el secretari autonòmic d’Infraestructures, Javier Sendra, la directora general d’Infraestructures Terrestres, María José Martínez Ruzafa, la delegada del Consell a Castelló, Susana Fabregat, així com diferents representants de l’Ajuntament de Castelló de la Plana. L’actuació es durà a terme en fases: la primera tindrà lloc del 12 de gener al 26 de febrer i es paralitzaran amb motiu de la celebració de les festes de la Magdalena. Després de la Setmana Santa i la Pasqua començarà el 13 d’abril la segona fase, que s’estendrà fins a finals de maig.

Per la seua part, l’alcaldessa de Castelló de la Plana, Begoña Carrasco, ha manifestat que “Castelló ha començat 2026 recordant que amb treball i amb diàleg estem aconseguint desbloquejar i impulsar projectes clau per al futur de la nostra ciutat i el benestar i qualitat de vida dels nostres veïns i veïnes, com és el desenrotllament del TRAM”. Carrasco ha ressaltat també que “esta actuació integral, en la seua primera fase, desenrotlle els seus treballs des de hui mateix, o finalitzen abans de l’inici de les Festes de la Magdalena, demostrant també la sensibilitat del conseller Martínez Mus i la Generalitat amb la ciutat de Castelló i els castellonencs”.

Les obres s’executen sobre una longitud aproximada de 1.445 metres lineals i una superfície pròxima als 6.078 metres quadrats, i afecten vies com l’avinguda Rei En Jaume, el carrer Saragossa, Ruiz Zorrilla, Porta del Sol, Gasset, Escultor Viciano, Governador i la plaça Cardona Vives. A més de la renovació del ferm del carril del TRAM, els treballs inclouen la reposició de la xarxa de drenatge d’aigües pluvials, del sistema de detecció i guiatge del TRAM i dels servicis que es puguen vore afectats per l’actuació.

La planificació de les obres s’ha dissenyat tenint en compte la celebració d’esdeveniments rellevants en la ciutat, com les Festes de la Magdalena, la Mitja Marató i la Marató de Castelló, així com els períodes de Setmana Santa i Pasqua. En este sentit, el vicepresident tercer ha indicat que “l’execució en dos fases respon a la necessitat de compatibilitzar els treballs amb l’activitat urbana i amb la celebració dels principals esdeveniments de la ciutat”.

**Desviaments provisionals**

Durant les obres s’habilitaran desviaments provisionals per al trànsit i el TRAM, degudament senyalitzats, amb la finalitat de garantir la mobilitat i la seguretat. En la fase 1 s’actuarà en l’avinguda Rei En Jaume i en diversos carrers del centre (Ruiz Zorrilla, Porta del Sol, Gasset i Escultor Viciano), inclòs el tram entre la plaça Jutge Borrull i el carrer Campoamor, que afectarà únicament el sentit Grau–UJI, mentres que el sentit contrari funcionarà amb normalitat. El recorregut alternatiu discorrerà pel carrer Governador, la plaça Jutge Borrull, Guitarrista Tárrega, l’avinguda Casalduch, Orfebres, Lepanto, la ronda Millars i la plaça de la Independència.

En la fase 2 s’intervindrà en el carrer Saragossa, la plaça Cardona Vives i el carrer Governador fins a Campoamor, amb afeccions en els dos sentits, especialment en el trajecte UJI–Grau. En este cas, el TRAM circularà per la ronda Magdalena i diverses vies del centre fins a reincorporar-se a l’avinguda del Mar. En sentit Grau–UJI, l’itinerari es desviarà pel carrer Governador i la calçada general, i es reprendrà el recorregut habitual en la plaça de la Independència.

Fecha: 07/01/2026